Gedagte vir die dag: Die finale besluitArgieffoto: pixabay.com Mense kan planne maak, maar die finale besluit kom van die Here af. (Spreuke 16:1) Al kan die mens planne maak, hang die finale besluit en uitkoms van die Here af. Dié waarheid, soos opgeteken in Spreuke 16:1, is ’n waarskuwing aan ons dat ons planne – hoe goed dit ook al op die oog af lyk – nie noodwendig in ooreenstemming is met die uitkoms wat die Here wil hê nie. Die finale plan is Syne. God verafsku slegte planne, sê Spreuke 15:26. Dit is verstaanbaar, want Hy laat nie die bose seëvier nie. Uiteindelik eindig slegte planne in die verderf. Ongelukkig kort die Here se wysheid of alsiendheid soms wanneer ’n plan vir ons goed en reg lyk. Daarom word ons daaraan herinner om alles wat ons beplan of doen, eers aan Hom voor te lê. Te probeer vasstel wat God daarvan dink. Wat ons egter ontstel, is wanneer ons planne – waarvoor ons dalk opreg om leiding gevra het – nie goed uitwerk nie. Elkeen van ons het waarskynlik ’n ervaring of twee waarvan ons liefs wil vergeet. Waaroor ons wonder en tob: “Ek was dan só seker dat ek op die Here se seën kon staatmaak!” Al is dit vir ons moeilik om te verstaan, moet ons dit aanvaar. Daar is waarskynlik ’n rede daarvoor. Die finale besluit is die Here s’n en ons kan nie vir Hom sê dat Hy verkeerd was nie.